CELEX: 32020R2102
Language: bg
Date: 2020-12-15 00:00:00
Title: Регламент за изпълнение (ЕС) 2020/2102 на Комисията от 15 декември 2020 година за одобряване на извършваните от Обединеното кралство проверки за съответствие с пазарните стандарти за плодове и зеленчуци и за изменение на Регламент за изпълнение (ЕС) № 543/2011 за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци

16.12.2020   
               
               
                  BG
               
               
                  Официален вестник на Европейския съюз
               
               
                  L 425/84
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/2102 НА КОМИСИЯТА
         от 15 декември 2020 година
         за одобряване на извършваните от Обединеното кралство проверки за съответствие с пазарните стандарти за плодове и зеленчуци и за изменение на Регламент за изпълнение (ЕС) № 543/2011 за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 91, буква е) от него,
         като има предвид, че:
         
                     (1)
                  
                  
                     Съгласно член 15, параграф 1 от Регламент за изпълнение (ЕС) № 543/2011 (2) по искане на трета държава Комисията може да одобри извършваните от тази трета държава преди внос в Съюза проверки за съответствие с пазарните стандарти.
                  
               
                     (2)
                  
                  
                     Вследствие оттеглянето на Обединеното кралство от Съюза на 1 февруари 2020 г. и като се има предвид че преходният период, предвиден в Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (Споразумението за оттегляне), приключва на 31 декември 2020 г., Обединеното кралство изпрати на Комисията искане за одобряване на извършваните от него преди внос в Съюза проверки за съответствие с конкретни пазарни стандарти. По-специално Обединеното кралство се ангажира да спазва изискванията, определени за търговията с плодове и зеленчуци след края на преходния период, и посочи официалния орган и контролните органи съгласно член 15, параграф 2, втора алинея от Регламент за изпълнение (ЕС) № 543/2011.
                  
               
                     (3)
                  
                  
                     Комисията счита, че може да предостави такова одобрение, тъй като съответното законодателство в Обединеното кралство, приложимо за плодове и зеленчуци от 1 януари 2021 г., ще гарантира запазването на пазарни стандарти, еквивалентни на приложимите в Съюза.
                  
               
                     (4)
                  
                  
                     Поради това извършваните от Обединеното кралство проверки за съответствие с пазарните стандарти за плодове и зеленчуци следва да бъдат одобрени. В съответствие с член 15, параграф 2, втора алинея от Регламент за изпълнение (ЕС) № 543/2011 в настоящия регламент следва да се посочат официалният орган в третата държава, под чиято отговорност се извършват тези проверки, както и контролните органи, натоварени с извършването на самите проверки. В резултат на това одобрение Обединеното кралство следва да бъде включено в списъка в приложение IV към Регламент за изпълнение (ЕС) № 543/2011, без да се засяга прилагането на правото на Съюза във и спрямо Обединеното кралство по отношение на Северна Ирландия, в съответствие с член 5, параграф 4 от Протокола относно Ирландия/Северна Ирландия към Споразумението за оттегляне, във връзка с приложение 2 към същия протокол.
                  
               
                     (5)
                  
                  
                     Тъй като Регламент за изпълнение (ЕС) № 543/2011 се прилага във и спрямо Обединеното кралство по отношение на Северна Ирландия, извършваните от Обединеното кралство проверки за съответствие с пазарните стандарти трябва да се разбират като отнасящи се само до Великобритания.
                  
               
                     (6)
                  
                  
                     Поради това Регламент за изпълнение (ЕС) № 543/2011 следва да бъде съответно изменен.
                  
               
                     (7)
                  
                  
                     С цел да се гарантира правна сигурност и плавен преход на търговските потоци в съответните сектори, настоящият регламент следва да влезе в сила по спешност в деня след деня на публикуването му в Официален вестник на Европейския съюз и да се прилага от 1 януари 2021 г.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Одобряване на проверките за съответствие
            Одобряват се извършваните от Обединеното кралство преди внос в Съюза проверки за съответствие с пазарните стандарти за плодове и зеленчуци.
         
         
            Член 2
            Официален орган и контролни органи
            
               1.   Официалният орган на Обединеното кралство съгласно член 15, параграф 2, втора алинея от Регламент за изпълнение (ЕС) № 543/2011, под чиято отговорност се извършват проверките по член 1 от настоящия регламент, е Secretary of State for the Department for Environment, Food & Rural Affairs.
            
            
               2.   Контролните органи на Обединеното кралство, натоварени с извършването на самите проверки по смисъла на член 15, параграф 2, втора алинея, са Horticulture Marketing Inspectorate (HMI) за Англия и Уелс и Scottish Government’s Horticulture and Marketing Unit (HMU) — за Шотландия.
            
         
         
            Член 3
            Изменение на Регламент за изпълнение (ЕС) № 543/2011
            Приложение IV към Регламент за изпълнение (ЕС) № 543/2011 се заменя с текста в приложението към настоящия регламент.
         
         
            Член 4
            Влизане в сила и прилагане
            Настоящият регламент влиза в сила в деня след деня на публикуването му в Официален вестник на Европейския съюз.
            Той се прилага от 1 януари 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ L 157, 15.6.2011 г., стр. 1).
      
      
         
            ПРИЛОЖЕНИЕ
            
               
                  
                     „ПРИЛОЖЕНИЕ IV
                     Трети държави, чиито проверки за съответствие са одобрени съгласно член 15, и съответните продукти
                     
                                 Държава
                              
                              
                                 Продукти
                              
                           
                                 Швейцария
                              
                              
                                 Пресни плодове и зеленчуци
                              
                           
                                 Мароко
                              
                              
                                 Пресни плодове и зеленчуци
                              
                           
                                 Южна Африка
                              
                              
                                 Пресни плодове и зеленчуци
                              
                           
                                 Израел (1)
                                 
                              
                              
                                 Пресни плодове и зеленчуци
                              
                           
                                 Индия
                              
                              
                                 Пресни плодове и зеленчуци
                              
                           
                                 Нова Зеландия
                              
                              
                                 Ябълки, круши и киви
                              
                           
                                 Сенегал
                              
                              
                                 Пресни плодове и зеленчуци
                              
                           
                                 Кения
                              
                              
                                 Пресни плодове и зеленчуци
                              
                           
                                 Турция
                              
                              
                                 Пресни плодове и зеленчуци
                              
                           
                                 Обединено кралство  (2)
                                 
                              
                              
                                 Пресни плодове и зеленчуци
                              
                           
               “
            
               (1)  Одобрението на Комисията съгласно член 15 се дава за плодове и зеленчуци с произход от държавата Израел, с изключение на териториите, които са под израелско управление от юни 1967 г., и по-специално Голанските възвишения, ивицата Газа, Източен Йерусалим и останалата част от Западния бряг.
            
               (2)  В съответствие със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 5, параграф 4 от Протокола относно Ирландия/Северна Ирландия във връзка с приложение 2 към същия протокол, за целите на настоящото приложение позоваванията на Обединеното кралство не включват Северна Ирландия.